Suomeen hiljattain rantautunut rikollisliiga Satudarah aloitti toimintansa silmittömällä väkivallalla siepaten uhrejaan kadulta. Raakojen muilutusten kohteeksi joutuneet pelkäsivät ilmoittaa kokemastaan poliisille.

Rikollisjärjestö Satudarah MC:n jäseniä on tuomittu Suomessa pitkiin vankeusrangaistuksiin lukuisista väkivaltarikoksista.

Jengiläiset syyllistyivät muun muassa törkeisiin vapaudenriistoihin ja törkeisiin ryöstöihin.

Tuomittuina oli kaikkiaan 11 henkilöä, jotka olivat vuoden aikana tehtailleet yhteensä liki 80 rikosta.

Satudarah MC:n uhrit eivät uskaltaneet puhua. Poliisi pääsi rikosten jäljille telekuuntelun avulla. POLIISI

Suomeen pari vuotta sitten tunkeutunut liivijengi Satudarah MC ei aikaillut osoittaakseen kelpoisuutta kansainväliselle pääosastolleen.

Jengin ytimen muodosti puolenkymmentä miestä pääkaupunkiseudulta ja keskiseltä Uudeltamaalta. Heillä oli jo entisyyttä raaoista väkivaltarikoksista. Saatuaan Satudarahin liivit miesten harjoittama väkivalta vain koveni.

Puukko reidelle

Ensimmäinen jengirikos tapahtui maaliskuussa 2017, kun Kalliossa iltaa viettämässä ollut uhri oli houkuteltu tapaamiseen läheiselle taksitolpalle. Soittaja oli uhrin tuttava, joka ajoi paikalle kyydissään kaksi jengiläisiksi osoittautunutta miestä.

Miehet ajoivat Kontulaan, missä paikalle tuli lisää miehiä. Yhtäkkiä uhri oli kolmen miehen keskellä auton kiihdyttäessä paikalta. Yksi jengiläisistä seurasi perässä toisella autolla.

Uhri huomasi joutuneensa ansaan. Yksi miehistä laittoi puukon miehen reidelle alkaen tivata, miksi tämä oli haukkunut jengin presidenttiä. Toinen jengiläinen takoi samaan aikaan uhria nyrkillä päähän.

Jengiläiset tyhjensivät uhrin taskut ja ottivat hänen kännykkänsä, pankkikorttinsa, 300 euroa käteistä sekä rannekellon ja työpaikan avaimet.

Hollannissa perustettu Satudarah MC poikkeaa muista liivijengeistä siinä, että sen jäsenistö koostuu suurelta osin eri etnisistä vähemmistöistä. EPA / AOP

Silmät sidottiin

Rankka muilutus päättyi järvenpääläiseen asuntoon, jossa uhrin kaulalle painettiin pitkäteräinen veitsi. Yksi jengiläisistä piti kädessään kirvestä. Runsaan tunnin kuluttua uhrin silmät sidottiin ja hänet talutettiin takaisin autoon.

Seurue suuntasi läheiselle teollisuusalueelle, missä auto pysäytettiin. Uhri revittiin autosta ja heitettiin maahan. Muilutus päättyi potkimiseen ja selkään tähdätyllä pesäpallomailan iskulla.

Runneltu uhri harhaili autiolla teollisuusalueella, kunnes paikalle sattunut ohikulkija soitti hätäkeskukseen.

Kaikki törkeät vapaudenriistot ja törkeät ryöstöt eivät kuitenkaan tulleet suoraan poliisin tietoon. Jengi oli esitutkinnan mukaan onnistunut luomaan uhreissaan niin kovan pelkotilan, ettei monikaan heistä uskaltanut ottaa yhteyttä poliisiin.

Esimerkiksi Järvenpäässä tapahtunut törkeä ryöstö ja törkeä vapaudenriisto paljastui sattumalta kesken toiseen rikokseen liittyvän telekuuntelun. Muiluteltua uhrilta oli kiristetty rahaa pitämällä hänen isäänsä panttivankina.

Liivien menettäminen valtiolle on kova isku jengiläisille. EPA / AOP

Rikollisryhmän nimissä

Käräjille tultaessa syytteessä oli kaikkiaan yksitoista henkilöä, joista kuusi kuului Satudarah-jengiin. Vyyhdissä vaadittiin rangaistuksia kaikkiaan 78 rikoksesta, jotka oli tehty pelkästään yhden vuoden aikana.

Syyttäjä vaati jengiläisille rangaistusten koventamista, koska monet teoista oli hänen mukaansa tehty järjestäytyneen rikollisryhmän nimissä.

Käräjäoikeus oli koventamisperusteista samaa mieltä. Se langetti kaikille syytetyille vankeustuomiot, joiden pituudet vaihtelivat 3 kuukauden ehdollisesta yli 10 vuoden ehdottomaan vankeuteen.

Helsingin hovioikeus kovensi osan tuomioista hiljattain antamallaan päätöksellä.

Liivit valtiolle

Kovimman rangaistuksen sai Santeri Esanpoika Seppänen, 26. Hänet tuomittiin 10 vuoden ja 9 kuukauden vankeuteen kaikkiaan 38 eri rikoksesta.

Jebreel Abdel Rahman Ahmad El Shamalaylle, 28, seuraus oli 8 vuotta vankeutta. Ahmed Abdel Rahman Ahmad El Shamalay, 32, sai teoistaan 5 vuoden ja 3 kuukauden tuomion, Deng Kuolille, 21, seuraus oli 4 vuotta vankeutta.

Jengiläiset tuomittiin lisäksi menettävään liivinsä valtiolle.

Satudarahin ulkopuolisina tuomittiin Antti Erkka Juhani Hautamäki, 26, 2 vuodeksi ja 10 kuukaudeksi vankeuteen. Miika Markus Pitkäsen, 27, tuomio määriteltiin 2 vuoden ja 6 kuukauden pituiseksi.